እናቶች እና አባቶች ጠብቀው ያኖሯትን ሀገር ለማፍረስ የሚሠሩ ኃይሎችን ወጣቱ ሊታገላቸው እንደሚገባ የጥንታዊት ኢትዮጵያ ጀግኖች አርበኞች ማኅበር አሳሰበ።
ወጣቱ በአክራሪ የፖለቲካ ድርጅቶች እና አክቲቪስቶች እየተሠሩ ያሉ ሴራዎችን ሊታገላቸው እንደሚገባ የጥንታዊት ኢትዮጵያ ጀግኖች አርበኞች ማኅበር አሳስቧል። 124ኛው የዓድዋ ድል መታሰቢያ በዓል በባሕር ዳር ተከብሯል። የአማራ ክልል የጥንታዊት ኢትዮጵያ ጀግኖች አርበኞች ማኅበር ፕሬዝዳንት ዳኝነት አያሌው እንደገለጹት ኢትዮጵያ በዓድዋ ጦርነት በጀግኖች ልጆቿ ተጋድሎ ዓለም አቀፍ ከበሬታን አግኝታለች።ዓድዋ ነጭ ሠራዊት በጥቁር ሠራትዊ ለመጀመሪያ ጊዜ የተሸነፈበት መሆኑን የገለጹት ፕሬዝዳንቱ በዓለም ላይ ያሉ ጥቁር ሕዝቦችን ያኮራና ለነፃነታቸው ተጋድሎ ያነሳሳ ትልቅ ድል በመሆኑ ታሪኩ በትኩረት ሊዘከር እንደሚገባም አስገንዝበዋል። ፍቅርን፣ አንድነትን፣ መከባበርንና ለሉዓላዊነት ተቆርቋሪነትን ከዓድዋ ጀግኖች መማር እንደሚገባም አቶ ዳኝነት አሳስበዋል። አብረው ለዘመናት የኖሩ ኢትዮጵያውያንን በጎጥ፣ በሃይማኖት እና በዘር ከፋፍለው በሀገሪቱ ፍጅት ለመፍጠር የሚሠሩ ኃይሎችን ወጣቱ ሊታገላቸው እንደሚገባም ፕሬዝዳንቱ አሳስበዋል።ዘመናዊ ትምህርት ያልቀሰሙ እናቶች እና አባቶች ጠብቀው ያኖሯትን ሀገር ለማፍረስ የሚሠሩ ተማርን የሚሉ ጥቂት ኃይሎችን ወጣቱ ሊታገላቸው እንደሚገባም ጠይቀዋል። የአሁኑ ትውልድም ለእኩልነት እና ለአንድነት ከሚሠሩ ኃይሎች ጋር ተሰልፎ በአክራሪ የፖለቲካ ድርጅቶች እና አክቲቪስቶች እየተሠሩ ያሉ ጥፋቶችን በመታገል ሀገሩን ከጥፋት ሊታደግ እንደሚገባው አቶ ዳኝነት አሳስበዋል።የውጭ ኃይሎች በጦርነት ያጡትን ድል በሃይማኖትና በዘር በመከፋፈል ሀገሪቱ አንድነቷ እንዲናጋ እየሠሩት ያለ ሴራ መኖሩን በመረዳት ወጣቱ የዓድዋውን አንድነት አስጠብቆ መቀጠል እንደሚገባው ነው አቶ ዳኝነት ያሳሰቡት።በባሕር ዳር የዓድዋ ድል በዓልን እያከበሩ እግኝተን ያነጋገርናቸው ተሳታፊዎች እንደገለጹት ደግሞ ወጣቱ በዘርና ሃይማኖት ከፋፍለው እርስ በርስ ለማጫረስ የሚሠሩ የውስጥ እና የውጭ ኃይሎችን ደባን በመረዳት የማክሸፍ ታሪካዊ ኃላፊነቱን ሊወጣ ይገባል። የጀግኖችን ታሪክ አዲሱ ትውልድ እንዲያውቀውና የአባቶችን ታሪክ በልማቱም እንዲደግም መንግሥት ትኩረት ሰጥቶ ሊሠራ እንደሚገባም ወጣቶች አሳስበዋል።ዘጋቢ፦ ዳግማዊ ተሰራ